જો કે, એની ના નથી કે ચમનિયાએ છોકરીઓ શોધવા પાછળ ટાંટીયા તો બહુ જ તોડ્યા. હું તો કહું છું એ માટે એને શોધખોળનો “કોલંબસ એવોર્ડ” આપવો જોઈએ. લેકિન સુનતા કૌન હૈ? જેવી લગનની સીઝન ફૂટી નીકળે, એટલે ફરી પરણવાનો વાયરસ ફેલાય. ઠરીઠામ થયેલાં હુમલાઓ ફરી ખરજવાની જેમ ઉભરવા માંડે. લગનના જમણવારમાં રીંગણ – બટાકા ને ટામેટાની જે રીતે કત્લેઆમ થાય એમ એના દિલના પણ કટકા-કટકા થવા માંડે! સવારમાં ઊઠીને પ્રભાતિયાં ગાવાને બદલે બિચારો દર્દીલા ગીત ગાય, ‘રોઈ રોઈ કોને હંભળાવું, એવાં દ:ખડા કોની આગળ ગાઉં.” આપણને પણ એમ થાય કે આપણે એના માટે ઝોળી પણ આખરે ફેરવીએ, પણ કંઈ કરવું તો જોઈએ. આપણાથી એની દશા જોવાય નહીં બોસ… દશા જોઈએ તો સોનાને પાયે બેસે તો ચાલશે. રૂપાને પાયે બેસશે તો પણ ચાલશે. અરે લોખંડના પાયે બેસશે તો પણ ચલાવી લેવાય. પણ હે વેલેન્ટાઈન દેવ, કુંવારાના પાયે તો સાત જનમમાં દુશ્મનને પણ દશા ન બેસાડતા! મને કહે, ‘હાર્ટ-અટેક’ તો જેને હાર્ટ હોય એને જ આવે ને? નક્કી મારામાં હાર્ટ જ નથી એટલે જ મને હાર્ટ અટેકનો હુમલો નથી આવતો! તારી ભલી થાય તારી ચમનિયા. હવે તમે જ કહો આ કાંદો, એના કપાળમાં ફોડાય કે એના માથામાં?